Papersnake/gushiwen huggingface dataset:
朝中措
元好问（金朝）

春闺寂寂掩苍苔。风雨卷春回。拟写碧云心事，笔头无句安排。

拟昏酒冷，愁牵梦引，直似秋怀。料得酴醾知我，枕边时有香来。
藻侄比课五言诗已有意趣老怀甚喜因吟病中十二首示之可率昆季赓和胜终日饱閒也 其十一
范成大（宋代）

视絮劳群从，祗承愧阖家。乳泉供水递，金液养丹芽。

加酿厚如酪，旋舂香胜花。百端扶老惫，无物报投瓜。
送方绚解元赴试南宫用桂林一枝荆山片玉为韵八首 其六
刘弇（宋代）

病夫亦何有，愧彼小酉山。赖君不佁儗，拔揵扪吾关。

意丰报逾俭，叩迫出益悭。经郛榛莱剪，圣海波澜闲。

兹人不易得，坐使幽怀删。
哭陈歙州
刘长卿（唐代）

千秋万古葬平原，素业清风及子孙。旅榇归程伤道路，

举家行哭向田园。空山寂寂开新垄，乔木苍苍掩旧门。

儒行公才竟何在，独怜棠树一枝存。
卧龙山谒诸葛武侯庙
欧大任（明代）

舍策广川阴，惝恍迷所适。背淮岁始献，及宛朔已易。

怀古遵城南，草庐访遗迹。缅昔卧龙人，抱膝遁荒逖。

末运当涂高，中衰建安历。二祖威灵尊，帝裔守宗稷。

感会偶风云，黄麾枉蓬荻。片语许驰驱，已定三分策。

嗣汉以配天，孙曹竟非敌。渡泸军事劳，卜洛鼎门隔。

鞠躬尽瘁年，落莫荡平绩。事往变闉阇，代更废荆棘。

畴垄忆躬耕，宁辨阡与陌。经祠辟丛榛，伏腊修脯炙。

千秋梁甫吟，太息南阳宅。
句
薛绍彭（宋代）

鸥鹭惊飞起，秋风菱荇花。
赠鹤林上人
刘崧（元代）

日日涧边寻茯苓，岩扉长掩凤山青。归来挂衲高林下，自剪芭蕉写佛经。
九日追和虞太史韵东徐佥宪叔明
刘崧（元代）

莫叹飘零万里身，尊前相见即相亲。黄花翠竹来江外，紫蟹银相出海滨。

雁度石门云气近，乌啼金井露花新。不辞令节成欢醉，总是登高能赋人。
句
胡伸（宋代）

谁能分梦觉，真妄两悠悠。
十月乐游诗
郭震（唐代）

十月严阴盛，霜气下玉台。罗衣羞自解，绮帐待君开。

银箭更筹缓，金炉香气来。愁仍夜未几，已使炭成灰。
念奴娇（和人）
葛郯（宋代）

阳关西路，看垂杨客舍，嫩浮波縠。宝马嘶风人渐远，隐隐歌声戛玉。踏遍春山，归来高卧，笑濯沧浪足。孤鸿天际，断霞摇曳心目。香露飞入壶中，仙家九酝，酿百花醽醁。一朵巫阳休怅望，且看家山眉绿。歌罢风生，舞馀花颤，凤髓飘红烛。瑶台月冷，夜归斗挂银屋。
暮春山行二首 其二
周昌龄（明代）

绝巘苦跻攀，莓苔一径斑。恍疑到天上，未信是人间。

黄鹤窥人舞，玄猿引子还。壶觞憩松石，聊共白云閒。
薄命女
杨琇（清代）

深院寂。晓帐寒生眠不得。眼底行云隔。

坐久绿鬟狼藉。小婢再三催逼。半尺荧荧妆镜碧。

不知无气力。
渡白沟
刘因（元代）

蓟门霜落水天愁，匹马冲寒渡白沟。
燕赵山河分上镇，辽金风物异中州。
黄云古戍孤城晚，落日西风一雁秋。
四海知名半凋落，天涯孤剑独谁投。
题月沉西海图
周瑛（明代）

碧海最西处，悬知物象幽。鱼龙见明月，应作白日游。
四小吟简陈季常
邵雍（宋代）

八月小春天，小花开且殷。
晚来经小雨，遂使小车闲。
延庆署斋外古槐，系数百年物，檐下鸽依人而居，即景感赋
邵济儒（清代）

静辟衙斋绝点尘，凭栏徙倚独伤神。槐垂低干斜侵榻，鸽立高檐侧看人。

倦翮有时频刷羽，清阴何处不成春。多情转是无情物，觞伴孤吟万里身。
悉怛谋降唐
金朋说（宋代）

祖宗疆域陷西戎，得复来归悉怛谋。不受生降唯守信，死年褒赠复何忧。
王醇父统帅舫斋
袁说友（宋代）

将军忠勇贯家声，独擅长江十万兵。
早誓中流夸击楫，料公犹小舫斋名。
送柳淡扶侍赴洪州（此子素少宦情共予有西山之好）
皎然（唐代）

中林许师友，忽阻夙心期。自顾青緺好，来将黄鹤辞。

少年轻远青，世道得无欺。烟雨孤舟上，晨昏千里时。

离魂渺天末，相望在江湄。无限江南柳，春风卷乱丝。
繁昌道中
吴龙翰（宋代）

江天日暖竹为舆，猎猎春风载此臞。
湊入灞桥成一画，杨花吹雪糁吟须。
六月二十一日早行十六首
吴芾（宋代）

为忆湖山且暂归，此心不是要追时。
君恩留我非由己，寄语山灵莫勒移。
家园即事十三首
郑清之（宋代）

人心似铁炉犹在，世事如棋路不移。
闲著目光牛背上，英雄千古竟儿嬉。
将至南都途中感旧二首寄钱穆父
孔文仲（宋代）

北风吹雪满皇州，携手同为落魄游。
霄汉路歧腾万里，江湖尘魄积千忧。
世情共逐飞蓬转，人事都如激浪流。
只待清谈慰愁病，月明几度促归舟。
含云寺书事六绝句
杨时（宋代）

夹屋青松长数围，午风摇影舞僛。
幽禽叶底鸣相应，时引残声过别枝。
江边闲步
孟贯（唐代）

闲来南渡口，迤逦看江枫。一路波涛畔，数家芦苇中。

远汀排晚树，深浦漾寒鸿。吟罢慵回首，此情谁与同。
诗三百三首 其一一一
寒山（唐代）

少小带经锄，本将兄共居。缘遭他辈责，剩被自妻疏。

抛绝红尘境，常游好阅书。谁能借斗水，活取辙中鱼。
送邓德甫
蒋扩（宋代）

高谈耳冷几经秋，解逅长沙得少留。莫畏洞庭风浪险，主翁元是济川舟。
采莲女
杨文俪（明代）

邪溪采莲女，日出荡轻桡。惯识溪中路，歌声入画桥。
减字木兰花（病起不见杏花作）
葛胜仲（宋代）

杏花零乱。拟把百觚来判断。病卧漳滨。不见枝头闹小春。

吾衰老矣。一醉花前犹不遂。情绪厌厌。虚度韶光又一年。
挽北山子何子三首
金履祥（宋代）

道自朱黄逝，人多名利趋。
独传真统绪，惟下实工夫。
粹德两朝慕，清风四海孤。
斯文端未丧，千古起廉隅。
烟梅
杨公远（宋代）

玉妃谪堕作梅花，不与群芳定等差。
莫是清高嫌俗眼，故张翠幕淡笼遮。
妾换马
卢殷（唐代）

伴凤楼中妾，如龙枥上宛。同年辞旧宠，异地受新恩。

香阁更衣处，尘蒙喷草痕。连嘶将忍泪，俱恋主人门。
留题云门草堂
陆游（宋代）

小住初为旬月期，二年留滞未应非。
寻碑野寺云生屦，送客溪桥雪满衣。
亲涤砚池余墨渍，卧看炉面散烟霏。
他年游宦应无此，早买渔蓑未老归。
方丈台昭灵李夫人诗三首 其二 临去吟
杨羲（魏晋）

心勿欲乱，神勿淫役。道易不顺，灾重不逆。永丧其真，遂弃我适。
九溪十八磵
周文璞（宋代）

九溪十八磵，冷见帝青苔。
洗足僧书石，临流客放杯。
案头松叶响，身畔野花开。
百六辞歌吹，清游始一回。
自箴
刘克庄（宋代）

梦亦齐庄非矫戾，病犹温习见操存。
生柴参后千馀载，恍似同时及圣门。
咏秋
戴浩（明代）

西风满路桂花香，吹彻天街似水凉。独坐南窗读周易，半轮明月照空梁。
诗一首
吕希纯（宋代）

梦寐西山结草庐，逝将临水咏游鱼。
何人见卵求时夜，更著间言问紫姑。
横江
张邵（宋代）

横江一片碧，携鹤上鱼船。
收纶不成下，却抱钓竿眠。
谒按察马佥事
王义山（宋代）

黩货无厌政贿成，几年蔀屋不曾晴。
击奸霹雳从天降，烛物晶明揭日行。
影在乌台已风采，特烦龙节更澄清。
儿童走卒更相顾，夹道传呼司马名。
再用韵五首 其三
郑真（明代）

落日沧茫海气浮，多情祇欲赋登楼。陶潜久有归田兴，吴札宁忘上国游。

玉室金堂夸福地，丹山赤水记明州。同乡漫忆同年友，冠佩锵锵侍主旒。
赠柳生
毛奇龄（清代）

流落人间柳敬亭，消除豪气鬓星星。
江南多少前朝事，说与人间不忍听。
杨和王挽诗二首 其二
洪适（宋代）

三纪羽林卫，千秋彝鼎铭。拔材多男爵，教子宝遗经。

淮上开王社，云边落将星。后来思燕颔，麟阁仰丹青。
次韵答德瑞
陈造（宋代）

诗客胸襟旧绝尘，惠然分我一缄春。
裁成蜀国添花锦，贵重丹砂伏火银。
暮雨朝云知有梦，琼枝璧月可无人。
要须共醉彭宣酒，莫诿忘情宋玉邻。
相见欢（薄霜）
王质（宋代）

霜花零落全稀。不成飞。寒水溶溶漾漾、软琉璃。

红未涌，青已露，白都晞。□□□□沙暖、戏凫鹥。
长安书情投知己
李频（唐代）

陕服因诗句，从容已半年。一从归阙下，罕得到门前。

每候朝轩归，常看列宿悬。重投期见奖，数首果蒙传。

转觉功宜倍，兼令住更坚。都忘春暂醉，少省夜曾眠。

烦暑灯谁读，孤云业自专。精华搜未竭，骚雅琢须全。

此事勤虽过，他谋拙莫先。槐街劳白日，桂路在青天。

取第殊无序，还乡可有缘。旅情长越鸟，秋思几秦蝉。

月色千楼满，砧声万井连。江山阻迢递，时节暗推迁。

道即穷通守，才应始末怜。书绅相戒语，藏箧赠行篇。

致主当齐圣，为郎本是仙。人心期际会，凤翼许迁延。

毕竟良图在，何妨逸性便。幽斋中寝觉，珍木正阴圆。

隐几闲瞻夜，临云兴渺然。五陵供丽景，六义动花笺。

倘与潜生翼，宁非助化权。免教垂素发，归种海隅田。
和定西侯张侯服留题金山原韵六首 其六
张煌言（明代）

飞椎十载误逋臣，喋血凭谁破女真！霸就鸱夷原去越，兵联牛女正当闽。

投鞭不觉江流隘，传檄兼闻铙吹新。正为君恩留一剑，莫教龙气渡延津！
经故丁补阙郊居
许浑（唐代）

死酬知己道终全，波暖孤冰且自坚。鵩上承尘才一日，

鹤归华表已千年。风吹药蔓迷樵径，雨暗芦花失钓船。

四尺孤坟何处是，阖闾城外草连天。
过曾相士所居因题
赵蕃（宋代）

见君每尘中，访君每尘外。
茅汤煮仙方，茗椀出新焙。
溪亭不难作，轩树茅为盖。
面识欲何如，临流乌臼背。
和却扇词用原韵八首 其八
李家璿（清代）

神山十笏迓仙槎，双御飙车看晚霞。好向芝山开夜宴，一林红叶艳于花。
赵筠州惠书贺冬道予得宫观讶久无书且劝满泛
王洋（宋代）

筠阳太守旧知闻，笔力清新思不群。
泰道自当随纪历，蹇涂何不庆书云。
杯中旨酒衰难尽，床上愁妻病未分。
故向琳宫同寂寞，一炉时火伴清芬。
凝祥三首
张耒（宋代）

已随芳草藉杯盘，更任垂杨拂马鞍。
斜日两竿眠犊晚，春波一眼去凫寒。
送僧入庐山
曹松（唐代）

若到江州二林寺，遍游应未出云霞。

庐山瀑布三千仞，画破青霄始落斜。
赠郭云屏阃帅
杨慎（明代）

将军出镇向西川，万里从龙下日边。雪岭云开瞻突兀，锦江风定泛漪涟。

世家旧说金台事，乐府新传宝剑篇。旌节花明营柳细，徵还扈跸侍甘泉。
春词
毛滂（宋代）

宫漏迟迟不受催，出花光景渐徘徊。
万方日日春台上，不道东风恰始来。
题同里童珏夫 其二
叶长龄（清代）

拥鼻微吟字字酸，冰心独抱剧清寒。分明一掬新亭泪，莫作江湖小集看。
和静春赠唐心月韵 其一
龚璛（元代）

白苧萧然凉意回，清尊不共故人开。江湖水满雁鸿过，天地秋高风雨来。
题东池
翁卷（宋代）

一池寒水绿粼粼，池上初梅白未匀。
谁念酒旗飞动处，唐朝曾住作诗人。
清平乐·秋容眼界
赵长卿（宋代）

秋容眼界。随寓浑堪爱。远岫连天横淡霭。望断孤鸿飞外。夕阳红树林坰。重重锦障横陈。一段江南景色，倩谁为下丹青。
感遇二十五首
张耒（宋代）

周王仗黄钺，自谓将天威。
孤竹两君子，采薇旁笑之。
岂徒惊世俗，趋死乃如归。
周衰楚蒙吏，快辩多文词。
高言毁二子，至与盗跖齐。
夷齐固齐圣，于道岂无知。
轻身立世教，争夺尚如斯。
倚楼
陈允平（宋代）

金虬熏尽鹧鸪班，独上层楼倚画栏。
满院梨花香寂寞，隔帘风雨正春寒。
送灵江住金华讲院
释行海（宋代）

名自黄扉遴选来，山中亦有祢衡材。
清风八咏双溪月，讲彻莲花第一回。
济上人求偈二首 其二
释德洪（宋代）

李珣骨已成丘垄，仲逊身犹占水云。扶策南来山满眼，实头乡话与谁论。
跃鲤送人 其二
徐渭（明代）

鳞鬣不殊点额归，丰神却觉有风威。不添一片龙门石，方便凡鱼作队飞。
重阳已过半月菊花方开 其二
杨公远（宋代）

西风转北又旬馀，才见黄花粲短篱。底事不开重九日，何心却趁小春时。

芳传栗里陶潜径，香入离骚屈子辞。不肯趋时真隐逸，岂教尘世俗人知。
题冤句宋少府厅留别
刘长卿（唐代）

宋侯人之秀，独步南曹吏。世上无此才，天生一公器。

尚甘黄绶无，未适青云意。洞澈万顷陂，昂藏千里骥。

从宦闻苦节，应物推高谊。薄俸不自资，倾家共人费。

顾予倦栖托，终日忧穷匮。开口即有求，私心岂无愧。

幸逢东道主，因辍西征骑。对话堪息机，披文欲忘味。

壶觞招过客，几案无留事。绿树映层城，苍苔覆闲地。

一言重然诺，累夕陪宴慰。何意秋风来，飒然动归思。

留欢殊自惬，去念能为累。草色愁别时，槐花落行次。

临期仍把手，此会良不易。他日琼树枝，相思劳梦寐。
韩廷玉筑亭於官舍之旁园中故多梅会有飞雪予
张栻（宋代）

城阴一径自深窈，花木成行菊绕篱。
细说当时经始事，梦回春草费相思。
三用韵 其三
杨公远（宋代）

屋头明月上，此夕又秋分。千里人俱共，三杯酒自醺。

河清疑有水，夜永喜无云。桂树婆娑影，天香满世闻。
次韵余太常观国招抚江南航海至新会八首 其五
罗蒙正（元代）

绣斧承恩霄汉间，节旌南去几时还。苍茫析木津头路，缥缈云时海上山。

禁苑花浓今正发，扶桑弓健旧曾弯。并游群俊长相忆，逸驾重来许共攀。
龙凤茶寄照觉禅师
黄裳（宋代）

有物吞食月轮尽，凤翥龙骧紫光隐。雨前已见纤云从，雪意犹在浑沦中。

忽带天香堕吾箧，自有同干欣相逢。寄向仙庐引飞瀑，一簇蝇声急须腹。

禅翁初起宴坐间，接见陶公方解颜。颐指长须运金碾，未白眉毛且须转。

为我对啜延高谈，亦使色味超尘凡。破闷通灵此何取，两腋风生岂须御。

昔云木马能嘶风，今看茶龙解行雨。
苏幕遮•帐畔听流苏响声
董以宁（清代）

枕珊瑚，床玳瑁。悬蛤初收，帐底容难照。忘却流苏能转掉。

漫揭轻罗，傍动银钩了。

响原轻，声渐俏。睡熟鹦哥，定不惊他觉。和月和云和被抱。

一夜春风，散尽愁多少。
和子瞻东阳水乐亭歌
苏辙（宋代）

君不见武安前堂立曲旃，官高得厚多忧患。
又不见夏侯好妓贫无力，帘箔为衣人莫识。
两人操行虽不同，辛苦经营实如一。
不如君家激水石中流，听之有声百无忧。
笙竽窈眇度溪谷，琴筑凄咽穿林丘。
高人处世心淡泊，众声过耳皆为乐。
退食委蛇石上眠，幽音断续床前作。
正如古人乐易多欢娱，积土为鼓块为桴。
但能复作太古意，君家水乐真有余。
石湖歌一首
黄省曾（明代）

五湖苍波南际天，红沾紫峤相联绵。秋风八月动浮棹，欲向银河求尔骞。

吴姬三两踏香路，国色名花夺人顾。芳草空留西子心，啼螀忽响文君墓。

人生百岁俄顷间，休临绿水矜朱颜。君不见去年此地如云女，一逐东流去不还。
曲水
喻良能（宋代）

不是山阴画，清流曲更方。
欲知三面景，绝胜九回肠。
寄赵左司可斋
释居简（宋代）

橙露荐华滋，江干记语离。断虹收雨后，风马驾潮时。

梦喜登门娄，书惭去翼迟。橙今还可剪，浩荡乡来思。
初秋戏作山居杂兴俳体十二解
杨万里（宋代）

暑入秋来午更强，风排两遣晓差凉。
如何遶砌千枝蕙，只是开门一阵香。
岭路恶甚问章圣寺盖欲投宿也书寄周袁州
赵蕃（宋代）

举头易见天边日，属目难逢山下村。
行尽土粗仍石恶，望穷雨黑与云昏。
此身何可数兹役，薄宦有谁能见存。
章圣明朝还曲睹，信知缘契在空门。
过南豅
韩淲（宋代）

舣舟溪岸入山居，步稳秋原木影疏。尽日极知无市井，此身终是乐樵渔。

鸟声自占庭前树，岚气时侵案上书。尊酒故人情味别，留连应喜到门初。
和君实叠石溪
范镇（宋代）

到处窥泉窦，逢人问草名。簪裳已无累，猜鸟不须惊。

对景有诗癖，酌泉无酒狂。山间少尘土，云际足春阳。
泣姜贫乐谢长兴长赵可斋 其二
释居简（宋代）

金尽骅骝死，交游散似云。五穷逐不去，百拙巧难分。

竹唁梅疏友，鸥随鹭吊群。未铭先传散，勒遍霅川濆。
次韵唐公三首其二——江行
王安石（宋代）

材非当世用，毂有故人推。
使节春冬换，征帆日夜开。
南游取干越，东望得州来。
试尽风波恶，生涯亦可哀。
水轩书事招寿安僚友
张耒（宋代）

官闲不觉簿书劳，一簟清风午枕高。
静拂小屏图女几，就书新竹记离骚。
城空鬬雉孤飞健，柳暗雏莺学语娇。
东县官曹谁过我，欲沽村酒具山庖。
念奴娇
沈端节（宋代）

洛妃汉女，护春寒、不惜鲛绡重叠。拾翠江边烟淡淡，交影参差叠月。秦虢相将，英娥接武，同宴瑶池雪。层冰连璧，个中谁敢优劣。

著意晕粉饶酥，韵多香剩，都与群花别。娟秀敷腴索笑处，玉脸微生娇靥。羞损南枝，映翻绿萼，不数黄千叶。形容不尽，细看一倍清绝。
忆樊川
寇准（宋代）

闲想旧游都似梦，别来秦树又西东。
高秋最忆樊川景，稻穗初黄柿叶红。
晓思
陆游（宋代）

昏昏断梦带余酲，散发披衣坐待明。
城角吹残河渐隐，海氛消尽日初生。
老农自得当年乐，痴子方争後世名。
莫怪闭门常嬾出，即今车盖为谁倾？
游普向十首
陈造（宋代）

崇冈回首路萦盘，夕照明边小凭栏。
船合浅沙催客上，玻璃影里见长安。
八月五日妙寂道中
陈宓（宋代）

山间万点缀黄琼，尽是秋光酿得成。
残暑满城痴未退，一枝能使去兼程。
舟中三首
宋祁（宋代）

舟行不碍动，纵目望联堤。
稍觉前川近，徐惊后树低。
鱼游随聚沫，禽度带残啼。
自趣家田路，春清况日携。
永遇乐（送陈仁和自便东归。陈至上饶之一年，得子甚喜）
辛弃疾（宋代）

紫陌长安，看花年少，无限歌舞。白发怜君，寻芳较晚，卷地惊风雨。问君知否，鸱夷载酒，不似井瓶身误。细思量，悲欢梦里，觉来总无寻处。

芒鞋竹杖，天教还了，千古玉溪佳句。落魄东归，风流赢得，掌上明珠去。起看清镜，南冠好在，拂了旧时尘土。向君道，云霄万里，这回稳步。
三徒五苦辞 其七
佚名（隋代）

学仙行为急，奉戒制情心。虚夷正气居，仙圣处相寻。

若不信法言，胡为栖山林。大贤乐经戒，受之为身宝。

就学常苦晚，治身恨不早。比当披幽迹，倏欻年已老。

执卷吸尔极，将更死痛恼。吾故及弱龄，弃世以学道。
祗命许昌自郊居，移就公馆秋日寄茅山高拾遗
许浑（唐代）

一笛迎风万叶飞，强携刀笔换荷衣。潮寒水国秋砧早，

月暗山城夜漏稀。岩响远闻樵客过，浦深遥送钓童归。

中年未识从军乐，虚近三茅望少微。
纵游深山随所遇记之
陆游（宋代）

道逢山客束荆薪，口眼睢盱略似人。
试问村名瞠不语，砉然长啸上嶙峋。
红心驿坐雨有怀临淮吴茂宰
边贡（明代）

山店苍茫风雨辰，驿楼鸣鼓驻行宾。盘涡似有蛟龙斗，入舍翻行鸟雀嗔。

心是子牟还魏阙，迹非公干且漳滨。孤吟却忆吴明府，逆旅相逢意颇真。
耕读堂为陈德庸赋
王洪（明代）

我昔居陇亩，荷锄事躬耕。抱膝吟梁父，而遗十载名。

谷云遇长风，吹之入太清。雨露承恩泽，日月回光荣。

衔环徒虚报，素餐空愧情。朅来识夫子，卓荦南中英。

手握明月珠，鸿飞入冥冥。禾黍满近畴，青山对前楹。

独坐阅遗编，心与前贤并。大略陋章句，高谈鄙纵横。

兴来发商歌，金石扬遗声。傅子怀巨川，谢公济苍生。

功成倘相见，携手凌蓬瀛。
雨中花 湘中故人书至，道梅花盛开，赋此寄怀
易顺鼎（清代）

谁倚江楼横玉笛。直吹到、梦寒香寂。更青凤啼空，翠虬舞夜，不管琼魂泣。

印水颦妆怜独立。破一段、湘天愁碧。纸帐云低，茸窗月小，有个人相忆。
咏史 谢安
方一夔（宋代）

安石在东山，岂是无心者。投迹高隐中，妓乐妙陶写。

功成间管蔡，洒泣悲用舍。乃知富贵人，此心未脱洒。
酹江月（北客用坡韵改赋访梅）
刘辰翁（宋代）

冰肌玉骨，笑嫣然、总是风尘中物。谁扫一枝，流落到、绝域高台素壁。匹马南来，千山万水，为访林间雪。渊明爱菊，不知谁是花杰|<陶诗谓菊为霜下杰>|。

憔悴梦断吴山，有何人报我，前村夜发。蜡屐霜泥烟步外，转入波光明灭。雪后风前，水边竹外，岁晚华余发。戴花人去，江妃空弄明月。
河中之水歌
李攀龙（明代）

河中之水流迢迢，洛阳女儿名娇娆。
娇娆十三称绝色，十四怀春未可挑。
才梳堕髻即殊众，怕逐时人斗小腰。
学成织锦机犹涩，解度新声瑟懒调。
日出采桑城东路，路傍桃李花飘姚。
左手提笼丝作系，右手攀花折其条。
国卿下装不复顾，使君五马徒相邀。
董家高楼一百尺，归来谁见倚逍遥。
酬秘书弟兼寄幕下诸公
高适（唐代）

亚相膺时杰，群才遇良工。翩翩幕下来，拜赐甘泉宫。

信知命世奇，适会非常功。侍御执邦宪，清词焕春丛。

末路望绣衣，他时常发蒙。孰云三军壮，惧我弹射雄。

谁谓万里遥，在我樽俎中。光禄经济器，精微自深衷。

前席屡荣问，长城兼在躬。高纵激颓波，逸翮驰苍穹。

将副节制筹，欲令沙漠空。司业志应徐，雅度思冲融。

相思三十年，忆昨犹儿童。今来抱青紫，忽若披鹓鸿。

说剑增慷慨，论交持始终。秘书即吾门，虚白无不通。

多才陆平原，硕学郑司农。献封到关西，独步归山东。

永意久知处，嘉言能亢宗。客从梁宋来，行役随转蓬。

酬赠欣元弟，忆贤瞻数公。游鳞戏沧浪，鸣凤栖梧桐。

并负垂天翼，俱乘破浪风。眈眈天府间，偃仰谁敢同。

何意构广厦，翻然顾雕虫。应知阮步兵，惆怅此途穷。
巽亭以家藏进贤传文烈公遗箑见示并索题句
全祖望（清代）

庞里先生守抚州，进贤相公当词头。泥金一箑易代留，墨妙萧散如银勾。

我闻相公雅风流，明童百辈恣冶游。中书退食五紽裘，十万俸钱散不留。

豪士未必皆清脩，以此枋政宜招尤。一死乃克光斗牛，南冠絷处土一抔。

热血迸穿重泉幽，至今天阴鬼啾啾。上与庐陵少保侔，东隅之失西崦收。

掩卷我亦泪盈眸，噫嘻吁十五完人墨迹何处求。

相公其一足千秋，巽亭嗜古谁与俦，宝之宗器如琳球。
春怨
俞德邻（宋代）

垂杨带雨烟沈沈，绮窗翠幕清昼阴。琵琶拨尽谁知音，一声望帝春事深。
粜官粟有感
张耒（宋代）

持钱粜官粟，日夕拥公门。
官价虽不高，官仓常若贫。
兼并闭囷廪，一粒不肯分。
伺待官粟空，腾价邀吾民。
坐视既不可，禁之益纷纭。
扰扰田亩中，果腹才几人。
我欲究其源，宏阔未易陈。
哀哉天地间，生民常苦辛。
摊破浣溪沙
贺铸（宋代）

锦鞯朱弦瑟瑟徽。玉纤新拟凤双飞。缥缈烛烟花暮暗，就更衣。

约略整环钗影动，迟回顾步佩声微。宛是春风胡蝶舞，带香归。
题彭韫玉秋山行旅图
王恭（明代）

閒门秋晚叶皆飞，征路逢霜客渐稀。独树断猿愁远骑，隔林残烧映行衣。

西风一饭人烟少，落日千峰夕鸟微。莫向他乡留滞久，故园山水候君归。
长相思 和秋玉病中
江瑛（清代）

黯销魂。又黄昏。一阵西风一雁声。谁家秋思深。

背银灯。掩啼痕。药灶飘香病骨轻。晚风愁不胜。
缫车
邵定（宋代）

缫作缫车急急作，东家煮茧玉满镬，
西家捲丝雪满籰。汝家蚕迟犹未箔，
小满已过枣花落。夏叶食多银瓮薄，
待得女缫渠已着。懒归儿，
听禽言，一步落人后，
百步输人先。秋风寒，
衣衫单。
秋兴三首 其一
刘敞（宋代）

微风起阊阖，秋意日已滋。阴虫群悲鸣，草木同变衰。

天道虽茫昧，平分为四时。功名自当去，摇落独何悲。
为顾彦先赠妇往返诗四首 其四
陆云（魏晋）

浮海难为水，游林难为观。容色贵及时，朝华忌日晏。

皎皎彼姝贵，灼灼怀春粲。西城善稚舞，总章饶清弹。

鸣簧发丹唇，朱弦绕素腕。轻裾犹电挥，双袂如霞散。

华容溢藻幄，哀响入云汉。知音世所希，非君谁能赞。

弃置北辰星，问此玄龙焕。时暮复何言，华落理必贱。
试闱同宋德操陈纯中登稽古阁晓望
汪藻（宋代）

双睫不能熟，疏钟起初晓。危栏扶力上，层檐挂云表。

群峰苍玉如，开帘四环绕。向来声利场，自今眼界小。

两君天下士，一见意倾倒。有此风味佳，未受秋思恼。

我昔溪上住，盟言寄鸥鸟。今年纵得来，官事间日少。

樊笼更樊笼，归途天样杳。是处非不佳，千虑舒怀抱。

浮云且东来，吾家隔林杪。境熟断难忘，终念今朝好。
与子坦子聿游明觉十四韵
陆游（宋代）

我自何山来，觅路占楼钟。
联翩两葛巾，跌宕一短筇。
深谷已曛黑，夕阳犹半峰。
堂中千岁师，磊砢如古松。
残僧三四辈，斗粟各自舂。
长廊久寂寞，香火亦阙供。
颇闻在世时，一钵制恶龙，时时出雷雨，百里常年丰。
宿缘忽云尽，献供无春农。
馋乌晨攫饭，饥鼠夜穿墉。
而况我辈人，生世本不逢，胡不安汝分，终年抗尘容？静观兴废事，可洗芥蔕胸。
一笑下山去，村坞烟重重。
百字令·祝徐学士母亲太夫人寿
钱肃润（明代）

玉峰葱翠，看涓涓秀气，回环东海。虎跃龙骧众说道，徐氏门庭踵起。

兄弟同朝，三人学士，鼎鼎何其美。高堂有母，教成时至于此。

昔年迎到京畿，崔邠亲导，乐也荣无似。今日潘安舆复御，好向家园周视。

或泛西湖，还游天竺，一子常依矣。五云多处，望南山更光彩。
次张仲实送项桂山韵
龚璛（元代）

昔时闻隐处，桂树满岩幽。凉雨飘归梦，江湖万里秋。

我亦翛然客，相逢恋一游。鲈鱼政堪鲙，无酒为君谋。
又作散愁
戴表元（宋代）

说穷不人信，欲说更何为。
日永书肠觉，霜浓病骨知。
□家兵溃后，交绝廪空时。
头白风尘境，消磨尚有诗。
彭城郡郑太夫人挽辞二首
苏颂（宋代）

他日亏常膳，呼医走数州。
初欣药瞑眩，俄痛疾弥留。
子舍终天恨，都人挽绋愁。
春风汝阴道，贵母葬新丘。
麻线路
范成大（宋代）

云木荡胸起，郁峨一峰危。上有路千折，縺缕如萦丝。

是为麻线路，厥险天下稀。偪仄容半足，颠坠宁复稽。

腾猱尚愁苦，游子将安之。浮屠德宝者，悲智绪等慈。

随山刊古木，寻壑得长矶。舆梁捷飞度，布石绵阶梯。

自从新路改，重趼无赍咨。县有孙少府，琬琰劖文词。

勿云此事小，惟有行人知。况观峡山路，由来欠平治。

官吏既弗迹，谁肯深长思。天险固自若，当令略成蹊。

土工运畚锸，石工操凿椎。烈火败硗确，筑沙填隙巇。

多用百夫力，远无五旬期。但冀米盐给，不烦金币支。

非客敢窃议，道傍询旄倪。身虽雪山戍，亦愿助毫釐。

工费嗟小哉，政须贤有司。东有管夷陵，西有叶秭归。

上维沈隐侯，夔台今吏师。下维熊绎孙，长材佐州麾。

岂吾金闺彦，不如林下缁。悬知议克合，了此一段奇。

舟楫避潢潦，置邮疾飞驰。憧憧吴蜀客，来往当无时。

仍磨钻天石，大书四贤诗。不佞愿秉笔，远寄峡口碑。
夜雨不睡 其一
郑清之（宋代）

浮湛世事付洪乔，攲枕迢迢度永宵。雨细无声檐溜滴，香残有烬篆烟销。

翻盆硕鼠全欺暗，绕鬓飞蚊始作娇。老去易惊寒暑变，几多今夕又明朝。
解连环（春梦）
黄水村（宋代）

凤楼倚倦。正海棠睡足，锦香衾软。似不似、雾阁云窗，拥绝妙灵君，霎时曾见。屏里吴山，又依约、兽环半掩。到教人觑了，非假非真，一种春怨。

游丝落花满院。料当时、错怪杏梁归燕。记得栩栩多情，似蝴蝶飞来，扑翻轻扇。偷眼帘帷，早不见、画眉人面。但凝红生半脸，枕痕一线。
次东坡先生韵 其七
张孝祥（宋代）

栈羊割肥红，社瓮拨浓绿。再拜为亲寿，起舞自作曲。
赠别归安周县丞二首 其二
刘一止（宋代）

庭前百个竹，眼见三陨箨。不知如许久，已复东行橐。

君初无住想，脱去亦不恶。

官身等出家，随牒即行脚。笑傲云烟间，何适非至乐。

嗟我独奈何，生理自窘缚。四十三年非，酝造此大错。

从今便上上，万事付莫莫。张公留衣钵，绿蓑与青箬。

会当老扁舟，相与同啐啄。更看后五日，放过前一著。
次韵邓善之书怀七首
方回（元代）

我听髯张作，清于月夜笳。
曹思先七子，杜老到三巴。
有力能推拉，无疵可汰沙。
文潜遗论在，霜露老蒹葭。
乔知之
徐钧（宋代）

绿珠诗作怨方新，往事尤当监季伦。
赴井已迟徒累主，真标那似堕楼人。
感怀，寄郑毓臣闽中
洪繻（清代）

行年戚迟暮，绿鬓悽已皓。坐看儿女长，起视形容槁。

每月吹天风，频频望有昊。浮世沧桑更，中原乾坤老。

到处有蓬蒿，逢人叹潦倒！此地灾患多，尤恐不常保。

浮沈托伧荒，踪迹近舆皂。身世一毛轻，中心百忧捣。

长风天地飘，愁怀不可扫。祥凤窜荆榛，妖鲸宰蓬岛。

羡君闽海游，如入山阴道。得尝武夷茶，胜啖安期枣。

嗟余在此间，腼颜向洞獠。蹩躠罗网中，脱身恨不早！

林泉养懦夫，江山落衰抱。因君豁壮怀，沧波流浩浩。

临风寄短诗，白日方东杲。望望钓龙台，莫道归来好！
和洁堂见寿十章
马廷鸾（宋代）

丧乱属何辜，訏訏者谁子。
生来乏远猷，死去忧良史。
紫霞翁觞客东园列烛花外秋林散影高堂素壁皆粲然李成韦偃寒林画图发新奇于摇落前所未有因作歌以纪之
周密（宋代）

隋园剪綵未足奇，秋林烛彩光参差。龙蛇四壁不可捕，颠张醉墨惊淋漓。

齐奴金谷珊瑚树，如意击碎光陆离。阿环锦院织绡手，连机隐出千花枝。

迷楼镜屏照前后，宫钗舞袂相纷披。月中老桂冷轇轕，山河影满玉兔悲。

江潭无风映云树，水藻漾日浮涟漪。初疑营丘擅工妙，细玩自笑真儿嬉。

世间无物非幻化，露电泡影何足疑。谁能唤起洪谷子，写此清绝图屏帷。
潇湘八景·烟寺晚钟
宋宁宗（宋代）

金碧招提古，高峰最上层。
喧风僧入梵，宿雾佛前灯。
禅观延空寂，蒲牢忽震凌。
黄昏山路险，窘步一枝藤。
和中丞晏尚书圆丘观礼
宋庠（宋代）

三袭觚坛夜未央，金支蟾彩共荧煌。
凤舆遥憩壝门次，翟尾交分褥路香。
星魄媪神联绀席，文宗武祖侑瑶觞。
万灵醉止纯休集，方信周家骏命长。
再和镜中我
林希逸（宋代）

把照相看意自亲，是身非幻亦非真。徘徊似月歌中我，上下如冰梦里人。

喻以不言只见色，愁于何有亦同颦。本来面目伊谁识，却诧僧繇解写神。
不负斋梅花盛开，与景姜分咏得忆梅、簪梅、梅影三题 菩萨蛮 其一 忆梅
邓瑜（清代）

芳园惆怅春无迹。巡檐空自探消息。寂寞咏花人。相思几断魂。

栏杆都倚遍。驿使何时见。莫是隐深山。红尘不耐看。
途中即事
武元衡（唐代）

南征复北还，扰扰百年间。自笑红尘里，生涯不暂闲。
送王紫微北使
梅尧臣（宋代）

天子命儒臣，遐方重专对。
持书下西阁，拥节来穷塞。
貂服紫蒙茸，虎旗光彩綷。
将迎走毡骑，卫从罗金铠。
当宣汉恩德，更使胡欣戴。
几日过阴山，南飞雁相背。
中夜雨霁月色入户起饮酒一杯作绝句
陆游（宋代）

吹尽浮云天宇清，城头叠鼓报三更。
平生无此一杯酒，玉笥峰头看月生。
华州座中献卢给事
赵嘏（唐代）

送迎皆到三峰下，满面烟霜满马尘。

自是追攀认知己，青云不假送迎人。
李孝先就婚西村即事赠诗勉之二首 其二
陈恭尹（清代）

故人有才女，之子产燕京。万里各南北，一朝为弟兄。

高门曾列戟，灵榇望归旌。燕尔今方始，无忘楚国行。
送杜尹赴东都
权德舆（唐代）

商於留异绩，河洛贺新迁。朝选吴公守，时推杜尹贤。

如纶披凤诏，出匣淬龙泉。风雨交中土，簪裾敞别筵。

清明人比玉，照灼府如莲。伫报司州政，征黄似颍川。
道室秋夜
陆游（宋代）

道室生虚白，仙经写硬黄。
晨杯擎石髓，夜几照松肪。
眼力新生犊，心源百链钢。
何当登日观，万里看扶桑？
绍兴祀高禖十首 亚、终献用《文安》。
郊庙朝会歌辞（宋代）

中春涓吉，蒇事禖祠。礼备乐作，笾豆孔时。贰觞毕举，荐献无违。

庶几神惠，祥启熊罴。
读范龙阁五丈奏议三绝
苏籀（宋代）

九原英魄谁能作，规略千条殆可寻。
佐佑艰难揣夷狄，似兹举措好为霖。
挽毛明府
成鹫（清代）

岁星本是金门客，化作阳春布膏泽。丹徒盘错试牛刀，导窾批虚罄心力。

羞将聚敛博循良，宁拙催科受迁谪。一曲长歌归去来，大小山堂花正开。

芝兰并挹天雨露，丛桂同根月殿栽。齐年卫武犹好学，读书万卷反说约。

名言高咏破群蒙，象帝空王添注脚。当涂束帛来戋戋，桃李无言玄又玄。

相逢笑我木偶佛，我笑先生烟火仙。烟火神仙难久住，乘风羽化登瀛去。

空留木偶在人间，带水沾泥日西暮。
送化士
释慧空（宋代）

洞山身如椰子大，不畜粒米与茎菜。
无人烟处门打开，接待方来也奇怪。
吉山从作山中主，只用十方菩萨子。
二时钟鼓不曾亏，是汝持来还供汝。
两翁同中具生杀，明眼高流试提拨。
可中见得无少差，是谓能持吉山钵。
和水心先生寄越帅汪焕章得雨韵
葛绍体（宋代）

步虚影里云璈举，精诚上对东皇语。
蓬莱拂槛多飞云，西风吹作人间雨。
田家谁不知公勤，千里欢声公亦闻。
早禾登场晚禾实，公庭如水清无尘。
兰陵王 得九来书却寄即讯野臣
李良年（清代）

数陈迹。何处春风最忆。疏芜近，半茧小园，翠黛窥窗玉峰仄。

红螺曾劝客。柳影饧香寒食。题诗罢，藉草醉眠，鹤子飞来记相识。

匆匆赋行色。便瘦马柔帆，同指京国。仙山赚了闲词笔。

笑玉女无意，上清沦散，江南樱笋催倦策。怅从此离隔。

追昔。正岑寂。讶一幅云蓝，遥堕双翼。徐陵新咏青衫湿。

待把手何处，和他悽恻。梅花开后，试为我，扫片石。
早梳头
白居易（唐代）

夜沐早梳头，窗明秋镜晓。飒然握中发，一沐知一少。

年事渐蹉跎，世缘方缴绕。不学空门法，老病何由了。

未得无生心，白头亦为夭。
雪狮
程通（明代）

连朝飞雪满山城，堆琢谁为白泽形。牙爪有威身似玉，头颅无角眼如星。

琼瑶冷浸熊罴惧，风雨寒凝虎豹惊。尽日庭除真可爱，不闻声吼若雷霆。
藤花得春字
冯延登（金朝）

白白红红委暗尘，苍藤次第着花新。龙蛇奋起三冬蛰，缨络分垂百尺身。

见说紫云偏得意，不知翠幄巧藏春。斋厨晚甑清香满，未信侯门有八珍。
龚使君合祀供奉拾遗于任城纪事三十韵
胡应麟（明代）

齐东浮大泽，济北汇飞泉。亭古淹词客，楼高卧谪仙。

声名偕宇宙，藻绘划星躔。奕叶流风谢，沉冥历数迁。

芳尘谁想像，故迹重留连。有美延陵季，神交百代先。

韶颜舒彩翮，绮岁夺青钱。磊落王褒颂，洸洋曼倩笺。

金羁游太液，玉佩侍甘泉。绛阙恩光动，黄堂惠泽宣。

吴峰翔省署，越水衬楼船。谤牍初辞魏，除书骤发燕。

虹蜺流卤簿，雪霰耀戈鋋。意气中原尽，心期大历偏。

行春怀胜躅，吊古惜名贤。嗟咄崇祠树，荧煌巨碣镌。

丹青涂杰搆，俎豆饰长筵。卫竹萦窗劲，秦松夹座鲜。

绿萝垂茜峭，红芰浴沦涟。西陆回真气，南池荐旧篇。

延津龙剑合，海岳凤毛联。白鹤云亭上，苍虬泰岱巅。

并怀和氏璧，齐奏伯牙弦。是处怜方驾，何人快著鞭。

蹉跎投贾赋，寂莫问扬玄。未授楞严记，空留道德编。

壮心斜日外，愁色断云前。惨淡论交臂，苍茫失并肩。

沙棠停画鹢，陇树咽寒蝉。万古如渑思，长歌酹碧天。
铁笛亭
孙应时（宋代）

铁笛空山巅，悲裂苍岩破。
惊起山中人，指点飞仵过。
赋家山夕秀
李曾伯（宋代）

本因累土作层台，巧匠俄为阜堆。
碧落界边将塔对，苍芜断处送山来。
状成一段林峦胜，欠得几株松桂栽。
夕照未沉明月上，倚阑正尔可徘徊。
读广琴操
刘仁本（明代）

朝阳有异士，曾造重华庭。一鼓南风曲，万物为和平。

东姬及汉晋，秦楚无馀声。彼或怨以怒，又或淫而倾。

素弦不为理，千载怀幽贞。美哉昌黎伯，掇拾风雅英。

颀然作十操，拟托周孔名。辞情或微隐，古意谁能徵。

抱琴适东海，乃遇邹阳生。广操一紬绎，援琴为我听。

三叹有遗音，始足扩其情。天地既寥廓，日月行清明。

夜忽梦圣哲，吾衰感精灵。起谢抱琴士，伐木何丁丁。

长揖出门去，幽思秋冥冥。
重送王十
杜牧（唐代）

执袂还应立马看，向来离思始知难。

雁飞不见行尘灭，景下山遥极目寒。
登岳阳楼
李延永（宋代）

转地倾荆水，连天涨洞庭。
势疑吞郡邑，怒欲辟雷霆。
题昭君图
裘万顷（宋代）

纷纷争赂毛延寿，今日丹青竟不传。
万事无过真实处，后人赢得写婵娟。
罗浮山下书逸人壁
曹松（唐代）

海上亭台山下烟，买时幽邃不争钱。
莫言白日催华发，自有丹砂驻少年。
渔钓未归深竹里，琴壶犹恋落花边。
可中更践无人境，知是罗浮第几天。
寒夜次潘岷原韵
查慎行（清代）

一片西风作楚声，卧闻落叶打窗鸣。
不知十月江寒重，陡觉三窗布被轻。
霜压啼乌惊月上，夜骄饥鼠阚灯明。
还家梦绕江湖阔，薄醉醒来句忽成。
赠苗发员外
祖咏（唐代）

朱户敞高扉，青槐碍落晖。八龙乘庆重，三虎递朝归。

坐竹人声绝，横琴鸟语稀。花惭潘岳貌，年称老莱衣。

叶暗朱樱熟，丝长粉蝶飞。应怜鲁儒贱，空与故山违。
与郑婺源
许月卿六（宋代）

凄凉客舍岸维舟，明月清风古渡头。
飞雁不来云欲暮，碧英一树十分秋。
山中效陶
曹邺（唐代）

落第非有罪，兹山聊归止。山猿隔云住，共饮山中水。

读书时有兴，坐石忘却起。西山忽然暮，往往遗巾履。

经时一出门，兼候僮仆喜。常被山翁笑，求名岂如此。

齿发老未衰，何如且求己。
赠性空上人
孙蕡（明代）

一见清容类远公，六传清派出南宗。已离世相诸方外，犹挂诗名万袖中。

龙钵夜珠留海月，虎台秋木啸山风。天游不是长枯寂，舍利神光似火红。
灵峰院龙龛山和蔡君谟
董渊（明代）

礧硌弥沙界，谽谺古洞天。门邻金布地，桥枕玉鸣泉。

庭鹤归迷主，龛龙去失年。扫云嫌俗驾，题壁诧诗仙。

胜景无今古，居人有后先。不知游者驭，谁见海为田。
扈跸恭读御制诗文恭纪 其二
允祉（清代）

时迈乘阳辇路遥，宸游非为物华饶。河沈璧马波涛静，诏下金鸡贯索消。

万国冠裳迎圣禹，四方云日觐神尧。篇章训诰皆师古，徒解敷词笑六朝。
和冲公上人
韩维（宋代）

远色分诸岛，清光湛一陂。
鸟行排夕照，竹影乱风漪。
道体烦摩撮，禅心绝占窥。
由来输范老，佛法不曾知。
御史大夫周公旱雩得雨诗示答二首 其一
尹台（明代）

数月江帆一雨无，黄沙飒岸野田枯。方春众盗愁兼剧，比郡三田困得苏。

敢爱玄牲将奠瘗，即防白屋转流逋。时霖果应南郊雩，一夜云雷土尽酥。
大风中登长桥
项安世（宋代）

又拖筇杖过垂虹，粉柱丹梁五十洪。
云气深深笼薄日，波声浩浩鼓长风。
客船破胆经塘石，渔艇轻生逐钓筒。
欲访三高无处问，悠悠千古见冥鸿。
颂一百则
释重顯（宋代）

祖域交驰天马驹，化门舒卷不同途。
电光石火存机变，堪笑人来捋虎须。
次韵刘子道机宜送酒
赵蕃（宋代）

穷居谁肯念穷愁，况复凄凉雨似秋。
疾置送诗仍饷酒，唤回落日在帘鉤。
晓炊黄竹庄三首
杨万里（宋代）

染练江山宿雨余，枝枝叶叶润如酥。
丝窠璎珞消多少，破费天公百斛珠。
颂古一百首
释智愚（宋代）

五十笑他先百步，何如参马胜骑牛。
不须重较多和少，归到家山即便休。
一夕览郑谷鹧鸪诗聊识其意
何吾驺（明代）

匿影深啼亦已阑，空令客袂怅江干。卑栖未敢争鸡食，度岭时闻唱路难。

细敛羽毛那用锦，但存陵麓忍辞寒。中原多少能言鸟，莫以江南鹦鹉看。
湘阴叹寄次回
王跂（明代）

衰龄薄俗交相厌，裹足终朝守荜门。
远出不过三里路，卜居常荜独家村。
溪梅手剪捎云秀，窗纸亲糊贮日温。
只拟三冬安偃曝，谁教百舍历崩奔。
长沙卑湿灾殃窟，湘岸芳菲涕泪源。
骇电愁霖怜我老，握兰怀芷与谁言。
乌衣自昔专篇翰，南巷由来共酒尊。
急草移文招隐看，不然便欲费招魂。
谢张夫人寄兰花香
彭氏（清代）

博山晴结穗云黄，一榻春风入蕙乡。蝶翅初回幽谷梦，只闻花气不闻香。
伏中官舍极凉戏作
陆游（宋代）

尽障东西日，洞开南北堂。
漏从闲处永，风自远来凉。
客爱炊菰美，僧夸瀹茗香。
晓来秋色起，肃肃满筠床。
秋日古兰花十首
方回（元代）

楚词兰有晦翁注，模写真容本陆玑。
不待花开着囊贮，紫茎绿叶可熏衣。
登楼
李洞（唐代）

川上值楼开，寒山四面来。竹吹人语远，峰碍鸟飞回。

生死别离陌，朝昏云雨堆。谁知独立意，溅泪落莓苔。
西楼听雨偕二弟作
吕福（明代）

梧叶萧萧响未停，最难剪烛语丁宁。追随方幸从经幄，温凊尤欣侍寝庭。

深院滴残三径绿，寒窗冷透一镫青。联床且与吟春草，读杜论苏说典型。
送黎明府
戴复古（宋代）

县债三年了，乡心万里飞。
一身如许瘦，百姓不妨肥。
买宅凭谁办，抱琴何处归。
诸公竞推毂，稳去着朝衣。
咏蔗
舒坦（宋代）

瑶池宴罢王母还，九芝飞入三仙山。
空余绛节留人间，云封露洗无其闲。
节旄落尽何斓斑，野翁提携出茅菅。
吴刀戛戛鸣双环，截断寒冰何潺潺。
相如赋就空上林，倦游渴病长相侵。
刘伶爱酒真荒淫，狂来欲倒沧溟深。
此时一嚼轻千金，垆边何用文君琴。
五斗一石安足斟，坐想毛发生清阴。
萧瑟甘滋欲谁让，柤梨橘柚纷殊状。
冷气相射杯盘上，顾郎不见休惆怅。
佳境到头还不妄，诗成虽愧阳春唱，
全胜乞与将军杖。
赠卢隐居
白玉蟾（宋代）

日高丈五尚酣眠，心下无愁不管天。
野蔌山肴酬白醑，乾柴净米煮清泉。
不须求仕如藏用，且自烹茶学玉川。
时策短筇松竹下，清閒便是地行仙。
南城
王韶（宋代）

南城古要地，险隘接闽区。国家建昌垒，镇守东南隅。
次韵黄侍郎海棠花下怯黄昏七绝
魏了翁（宋代）

临川数落花，康节爱花谢。
若作荣悴观，此特花之下。
石龙棠阴道中迟刘淑斋不至
乌斯道（明代）

倚风情脉脉，回首帽欹欹。归马夜行疾，远人春到迟。

林深云气重，山静鸟声悲。万里天南客，谁欤是故知。
横渠先生祠
陈棐（明代）

关中多圣灵，儒者昔何疏。孔尼不到秦，博士曾坑除。

龙虎争战斗，焚溺及诗书。久之弦诵歇，齐鲁重璠玙。

宋世阐文教，生贤近横渠。匡世每谈兵，岂真为穰苴。

高明性元远，佛老非崇虚。讲经撤座虎，悟理听鸣驴。

绝学真继圣，微言切砭愚。浮名轻簪冕，古服雅儒居。

所以濂洛后，关西擅馨誉。我来拜祠下，一停恤使车。

祠荒有蔓草，遗像犹俨如。我问程朱裔，博士出乘舆。

谁能引此典，请之承明庐。
离宫
张诩（明代）

徐福楼船不见还，茂陵松柏亦摧残。区区恩赦何为者，也向离宫学炼丹。
大雪用前韵五首
裘万顷（宋代）

谁知天巧出玄机，但怪飞璚过眼奇。
暝立风枝寒雀倦，愁吟冰谷晓猨饥。
芦花洲渚月明夜，柳絮池塘春暮时。
此景人间不长有，写真传影正须诗。
句
王安石（宋代）

昔时江令宅，今日段侯家。
送翰林范侍郎
吕陶（宋代）

进退为大节，君子贵其全。献替实大事，良臣所宜先。

二者苟一实，胡得称至贤。况乃势利诱，中性殊易迁。

趋时或勇锐，顾义少悫坚。昆山有良玉，烈燄不敢燔。

太华有苍松，严霜岂能干。公以学行起，华涂三十年。

器业饱夔卨，文章富云渊。徐行自廊庙，群望惟陶甄。

适会薰风琴，为民更五弦。洁情思恤物，有道当危言。

一旦谢簪绂，易若忘蹄筌。冥鸿飏云霄，老鹤得芝田。

天真适旷荡，世网脱拘牵。安居返故里，盛事光尘寰。

父老相叹诧，谓公乃神仙。士林素矜式，仰公如绮园。

试阅前代史，昔人难比肩。尝闻乔与固，精诚动皇乾。

愿仗至忠力，区区塞奔川。不幸遭戮辱，何由老林泉。

徒使国士泪，至今为之潸。又闻广与受，知止皆求还。

都门祖帐盛，乡里千金捐。青以大论议，寂寞空简编。

犹有绘画手，屡将丹青传。四士所出处，得之皆一偏。

惟公逢圣明，雍容卷舒间。任职思补报，乞身享安閒。

素履莹如玉，贵名重于山。知公享寿考，岁月方遐延。

壮容换老骨，绿发藏华颠。谅公保福祚，子孙庆绵绵。

高门纳驷马，旧物还青毡。令德终报验，化工可推研。

小智泥畛域，通怀究渊源。方尔泥物我，其谁计寒暄。

超遥诚自得，局缩亦徒然。再拜远门下，长吟歌此篇。
幽居杂咏七十四首，自洪武十一年平原还家作也 其七十四
孙蕡（明代）

丹成八极恣神游，蕊阙风随鹤骑秋。上苑看花犹一梦，五云回首帝王州。
次蒙斋至日韵
施枢（宋代）

试检清台历，黄宫气已回。
功名难强致，岁月任渠来。
雨迳犹存菊，烟村可问梅。
为贪吟有伴，到此又徘徊。
如梦令
蒋捷（宋代）

夜月溪篁鸾影。晓露岩花鹤顶。半世踏红尘，到底输他村景。村景。村景。樵斧耕蓑渔艇。
游张公洞
沈明臣（明代）

昨日游善卷，已谓天下无山川。
今游张公洞，千惊万怪疑为梦。
嗟我壮心欲与山争雄，大肆笔力天无功。
乃今欲著一语不可得，始知天地之胜唯有兹山钟。
我昔探禹穴，又曾蹑武夷。
武夷峻削禹穴古，那如此洞幽而奇。
张道陵，奈尔何，何年到此骑青骡？我今呼尔问踪迹，尔
去人间尔谁识。
丹垆无火石床寒，唯有空山万拳石。
万拳之石何累累，幻形变态将胡为？造物无以显灵异，故
此剧戏令人疑。
山灵欲甗甗不得，天公为之驱霹雳。
一斧势破神鬼愁，遂令万古青霞坼。
巨阙前开后通窦，暗中一线青天漏。
离奇诡怪万状陈，宝藏龙宫与天斗。
两崖欹仄愁攀援，侧身却走脚在肩。
<奇欠>乱撑拄，把炬自照行难前。
石色黝然堆古漆，腻滑十步九步失。
乍惊堕落千仞坑，又诧飞腾九天窟。
燎灭灯昏只尺迷，万转千盘无路出。
丹砂夜照鬼灯红，自有乾坤无白日。
划然一隙通天明，罗列万户排层城。
顿足大叫舌不缩，是谁槌碎琼楼倾。
长廊飞来驾巨壑，修檐掀突欹朱楹。
横撑直竖互纠结，缠绵杂沓皆相成。
玉柱堕地不到尺，瑶栋插天悬半壁。
寂若闲门闭落花，闹如绮户迎仙客。
险逼重关镇华夷，严同帅府森戈戟。
石乳绿结千年苔，又如五色莲花开。
佛手拏云不可摘，玉芽迸笋何人栽。
蜂房簇拥参差向，短者五尺长者丈。
低张白玉云母屏，高搴素锦芙蓉嶂。
盘盂积水寒玉膏，掬之洗眼明秋毫。
恨无金丹炼紫石，出门空叹朱颜凋。
吁嗟乎！平生之性嗜登陟，兹游信足偿吾癖。
一挂万漏不敢辞，聊著狂言作游籍。
只恐五岳之高徒在青云中，猛然欲去无长风。
不如坐石投壶唤玉女，把酒一醉酬张公。
梅花开尽不及吟赏感叹成诗聊
朱熹（宋代）

忆昔身无事，寻梅只怕迟。沉吟窥老树，取次折横枝。

绝艳惊衰鬓，馀芳入小诗。今年何草草，政尔负幽期。
立秋日
刘翰（宋代）

乳鸦啼散玉屏空，一枕新凉一扇风。
睡起秋声无觅处，满阶梧叶月明中。
漫兴九首
方回（元代）

才到黄花有酒倾，今人动欲作渊明。
瓶无储粟夜无被，此事知君学未成。
春词二十首 其三
李纲（宋代）

花开好鸟晓关关，惊觉幽窗小梦残。宿酒未醒慵起早，透帘红日上三竿。
病目未愈
韦骧（宋代）

病目私庐药足治，茫然盈月尚多眵。易平本远风埃路，难愈应缘笋蕨时。

花入书编飞朴朴，星攒檐隙转累累。古今是否消深虑，视少唯便默以思。
句
张顗（唐代）

金殿圣人看纵笔，玉堂词客尽裁诗。
月湾癖地山中诛芭归隐怡如赋诗次韵赞决
徐瑞（宋代）

作意归来孰谓非，挹芳有地复何疑。
迟留固是全交道，勇退方知识事宜。
尚用侍郎书户契，肯求节度卖山赀。
风流莫遗诸儿觉，共被同行又一奇。
又得先字
释德洪（宋代）

青山随处有，见之辄欣然。独于湘上山，欲买归休田。

此邦多君子，故欲吾终焉。先生人品高，白鸥春水前。

弟子亦秀发，玉树相明鲜。颇怪翰墨场，亦著白发禅。

分题得难韵，下笔风雷旋。诗成愕众口，不复较后先。

闲中有此乐，安用食万钱。紫芝爱陆浑，遂为好事传。

悠然见眉宇，宁复羡遗编。
杂感
陆游（宋代）

早仕谗销骨，迟归悔噬脐。
短衣犹掩胫，穷巷固多泥。
婢喜蚕三幼，奴贪雨一犁。
衡茅明我眼，刮膜谢金篦。
次韵林子中见寄
苏轼（宋代）

飘零洛社数遗民，诗酒当年困恶宾。
元亮本无适俗韵，孝章要恶有名人。
蒜山小隐虽为客，江水西来亦带岷。
卷却西湖千顷葑，笑看鱼尾更莘莘。
观大洪淳公送觉上人颂演为四首 其四
程俱（宋代）

耕破威音那畔田，向来荒草不知年。铁牛闲卧无人唤，回首芃芃绿满川。
题严陵钓台
张继（唐代）

旧隐人如在，清风亦似秋。客星沈夜壑，钓石俯春流。

鸟向乔枝聚，鱼依浅濑游。古来芳饵下，谁是不吞钩。
禹迹寺南有沈氏小园四十年前尝题小词一阙壁间偶复一到而园已三易主读之怅然
陆游（宋代）

枫叶初丹槲叶黄，河阳愁鬓怯新霜。
林亭感旧空回首，泉路凭新说断肠！
坏壁醉题尘漠漠，断云幽梦事茫茫。
年来妄念消除尽，回向禅龛一柱香！
赠巨先用长蘅画上限韵
沈守正（明代）

谁能书杮叶，有客字符征。长驭韶可羡，秋云气欲凌。

烟霞三径僻，楼阁四时凭。吾愧扶风帐，栖迟尔代兴。
四和
刘克庄（宋代）

删后元来尽有诗，此言莫遣邵程知。
匹如东土生三叶，横向西江出一枝。
俚曲俗方尊郢市，古音今少奏咸池。
谁云老子无呵导，塘上蛙声鼓吹随。
山居杂诗九十首
曹勋（宋代）

闲里心情拙，还知兴自嘉。
饥鸦时立槛，野蝶自寻花。
客至聊从容，僧来不厌茶。
晚烟时伫立，列岫映余霞。
题石民瞻画鹤溪图
仇远（元代）

鹤溪近与练湖连，一境秋水清无边。
依稀淮岸潇湘浦，惯见月虹书画船。
山翁几年吴下客，溪草溪花未相识。
笔床茶灶老玄真，肯与沙鸥分半席。
偈倾一百三十三首
释法薰（宋代）

触目不会道，运足焉知步。
倒腹倾肠，翻成露布。
石田顶戴诸人，争敢丝毫错悮。
却忆王老师，不打这破鼓。
如梦令 仲夏渐暑，有以纨扇乞画梅，即题扇后
沈珂（清代）

玉笛江城频奏。又是熟梅时候。扇底墨花开，似有暗香盈袖。

知否。知否。挥去春风如旧。
小极音哑感赋四首 其一
陈曾寿（清代）

中藏失清虚，寒燠乃见侵。冷饮遏肺气，晨起忽成瘖。

甚难一字吐，岂凛三缄箴。平生坐口过，忍俊每不禁。

恶业有体相，虚空恐难任。病哑暂自幸，寡言神所钦。

吾闻古至言，中士先闭心。
马贲以画花竹名政宣间其孙远得贲用笔意人物山水皆极其能余尝令图写林下景有感因赋以示远
张镃（宋代）

世间有真画，诗人干其初。世间有真诗，画工掇其馀。

飞潜与动植，模写极太虚。造物恶泄机，艺成不可居。

争如俗子通身俗，到处堆钱助痴福。断无神鬼泣篇章，岂识山川藏卷轴。

我因耽诗鬓如丝，尔缘耽画病欲羸。投笔急须将绢裂，真画真诗未尝灭。
赠吴子思
许景衡（宋代）

花县初相见，清樽日笑歌。交情论厚薄，客路自蹉跎。

历历功名意，骎骎岁月多。岂知同夜宿，还问命如何。
送叶秀才赴举兼呈吕少监
方干（唐代）

君辞旧里一年期，艺至心身亦自知。
尊尽离人看北斗，月寒惊鹊绕南枝。
书回册市砧应绝，棹出村潭菊未衰。
与尔相逢终不远，昨闻秘监在台墀。
送石舍人得告展省
胡宿（宋代）

先贤富贵重夸乡，况复哀荣感履霜。三最诏书新予告，九原恩泽远生光。

老人竞醉金钱少，稚子争牵玉佩长。荀令池头芳树在，栖鸡浴凤日相望。
有感三首 其二
陆文圭（元代）

子美间关离乱际，尧夫生长太平年。可怜橡栗天寒拾，不似莺花日晏眠。

忧乐在人均是命，盛衰有数总由天。腐儒老矣无奇计，独立斜阳意惘然。
水龙吟·过南剑双溪楼
辛弃疾（宋代）

举头西北浮云，倚天万里须长剑。人言此地，夜深长见，斗牛光焰。我觉山高，潭空水冷，月明星淡。待燃犀下看，凭栏却怕，风雷怒，鱼龙惨。
峡束苍江对起，过危楼，欲飞还敛。元龙老矣！不妨高卧，冰壶凉簟。千古兴亡，百年悲笑，一时登览。问何人又卸，片帆沙岸，系斜阳缆？
瑞香花
郑清之（宋代）

粉面芳心碧玉裳，持来宛作故山香。
征途不觉春如许，更问兰芽几寸长。
离京后作七首
张耒（宋代）

燕雀翩翻夏屋深，成溪桃李已成阴。
黄鹂深处无人见，时有清风递好音。
送姚子章之浙东帅掾
郑采（宋代）

南纪四明雄浙左，孤城百雉接风涛。越裳客去得犀角，日本船来看宝刀。

元帅旌旗开外阃，掾郎才略服诸曹。帐中羽檄何须草，政爱夔州诗法高。
题子昂松树障子歌盖王成之所藏者纸尾云大德八年正月廿夜灯下书
贝琼（元代）

吴兴华法兼钟王，不独醉草过张旭。既无河朔少年之沓拖，又无深山羽人之退缩。

故人相遇乞何夕，银烛吐光如月白。手写青松障子歌，百金一子无所惜。

何物小儿憎妩媚，玉环飞燕皆倾国。嗟我平生秃千兔，夜写蝇头愧无益。

王孙骑鹤去不还，日落太湖云气赤。君家此木世希有，词翰风流与之敌。

纷纷真赝那足辩，珷玞敢厕连城璧。勿同玉枕永和书，一閟昭陵永相失。
鼓笛令
黄庭坚（宋代）

见来两个宁宁地。眼厮打、过如拳踢。恰得尝些香甜底。苦杀人、遭谁调戏。

腊月望州坡上地。冻著你、影<身差>村鬼。你但那些一处睡。烧沙糖、管好滋味。
哭章泉二首
刘克庄（宋代）

自有箪瓢乐，那须璧锦迎。
后凋仁者寿，独往圣之清。
古之称千驷，今犹重两生。
吾衰久无泪，一恸为耆英。
斋大父忌作旧居在道娘坟东
陈献章（明代）

道娘坟西近官路，朝朝暮暮行人多。世事百年浑不省，满堂宾客竹枝歌。
槎客先生招同人集湖舫即事
陈鳣（清代）

间携尊酒上轻舟，幽意何堪共狎鸥。四海交情犹有客，重湖烟景正宜秋。

山分黄叶归吟卷，水漾红霞入画楼。好与风光流赏遍，人间何必更丹丘。
庐山杂兴 其十一
释道潜（宋代）

高岩吐奇云，倏忽千万丈。援毫欲名貌，卷缩非一状。

飞仙或遨游，隐隐出其上。惊飙忽吹灭，转盻惟清嶂。

山中胜事多，彼俗谁能亮。
乐府杂曲。鼓吹铙歌。兽之穷
柳宗元（唐代）

兽之穷，奔大麓。天厚黄德，狙犷服。

甲之櫜弓，弭矢箙。皇旅靖，敌逾蹙。

自亡其徒，匪予戮。屈rH猛，虔栗栗。

縻以尺组，啖以秩。黎之阳，土茫茫。

富兵戎，盈仓箱。乏者德，莫能享。驱豺兕，授我疆。
庚子1840年九日作
牛焘（清代）

若有人兮山之阿，倒著接䍦影婆娑。
茱萸满地秋风老，樽前一笑金巨罗。
人间为有黄花节，腊屐游山披薜萝。
风流谁似高阳公，日暮归来骏马驮。
五柳头巾嗟独漉，白衣人至笑颜酡。
从来佳节不饮酒，盛年一去等掷梭。
戏马彭城群公宴，呼鹰台前野鹰歌。
独怜脱帽孟参军，高谈雄辩口悬河。
众中笑杀桓司马，丈夫空有髻峨峨。
流风百年频回首，人事古今一刹那。
浮生百年岂易得，空怀千载意蹉跎。
已觉韶光容易老，莫遣晚节等闲过。
花马城西黄山树，玉龙祠下白云窠。
一年秋色山中好，更觉重阳秋色多。
有酒不醉奈秋何。
岁晏感怀寄吴侍郎
宋庠（宋代）

百虑静相寻，萧萧芳岁阴。
感君辞剧日，休我冒荣心。
历块疲东道，巢枝忆故林。
霜毛秋更短，持底受华簪。
崇宁可长老请赞
释月涧（宋代）

参无所参，悟无所悟。空手捏双拳，要起破沙盆。门户用尽拍盲，少喜多怒。

也有一分长，甜瓜生苦瓠。
和董伯玉不向东山久韵
吴芾（宋代）

尘缘嗟未断，俗事颇相关。
虽怀林下趣，坐失山中闲。
时信清夜里，梦绕云水湾。
寄语猿鹤伴，明朝归故山。
春日访友人
朱希晦（元代）

行寻春草径，坐敞白云扉。展席面流水，抱琴看翠微。

纷纷浮世改，落落故人稀。尚意陶徵士，柴车日暮归。
有感二首
刘克庄（宋代）

桓司马欲兵夫子，哥利王曾丑释迦。
血面何须九坠臂，忮心终不怨镆鎁。
次韵答黄介夫七十韵
梅尧臣（宋代）

春风不择草，万卉皆发萌。盛夏一长养，秋实俱与成。

舂粒以蒸一，刈枯以煎烹。工师调五音，不问咸与韺。

自取众律和，黍谷动华英。可以荐祖庙，可以陈帝庭。

良将统万卒，所向若惊霆。战斗众益勇，号令夜益明。

破敌必拉朽，不见坚阵横。我观欲物际，亦在农力兴。

我观合奏时，亦在考击并。我观成功日，亦在间得情。

草木有美恶，造化无喜憎。五声有高下，一致不可评。

三军用貔虎，不较蚊睫螟。大君设时网，广海无漏鲸。

磊落黄夫子，为学不自轻。四十登贤科，良贾售百朋。

得志岂计晚，成名等众荧。旧交半存没，新知慕徒倾。

老鹤晴一唳，随风无近声。好论古今诗，品藻笑钟嵘。

欲扫李杜坛，未审谁主盟。我衰百事倦，白首聊穷经。

两目生昏花，犹胜张籍盲。读书爱日永，秉扇自驱蝇。

但恶乱我思，非与小物勍。清飙飒然来，喜得如弟兄。

散帙空堂上，垂冠发星星。载诵尧舜篇，幸今时太平。

不学遁世士，投竿泛东溟。不袭贪生人，炼气噏日精。

不羡富贵翁，歌吹满重城。独守萤火光，莫揽蟾蜍晶。

人生转头间，未免一铭旌。区区逐甘鲜，鼎鼎夸佩缨。

安知西山饿，熟识绵上耕。彼勿叹凤衰，此正歌鸿冥。

分合没穷巷，迹涩蹈高闳。妻子易为饱，粟帛不足营。

岂乏一器饭，岂乏一杯羹。肯为浊河浊，愿作清济清。

韩愈尝有言，百物皆能鸣。特称孟东野，贫箧文字盈。

到死只冻馁，何异埋秦坑。今我已过甚，日醉希步兵。

神仙多羽翼，一一飞蓬瀛。乃知无道气，难可强留形。

鄙性实朴钝，曾非傲公卿。昔随众一往，或值谤议腾。

曰我非亲旧，曰我非门生。又固非贤豪，安得知尔名。

是时闻此言，舌直目且瞠。俄然我有答，贤相持权衡。

喜士同周公，其德莫与京。我去岂不送，我往岂不迎。

自为筋力寡，路远艰于行。未若归教子，遗金徒满籯。

岁月苦易得，颜貌日可惊。身虽厌役役，心亦远硁硁。

归思吴洲橘，梦忆楚江萍。试看两围棋，白黑何所争。

朝脱泥涂困，暮失云衢亨。物理既难常，达生重飞觥。

曾以文豹章，远喻子怀能。曩者忤贵势，悔说乌鸟灵。

乌灵反见怒，终恨屈此诚。当时语颇错，盍呼为大鹏。

于兹傥遇之，应解颈颊赪。韵尽意未尽，且用此报琼。
宫词
王珪（宋代）

内苑宫人学打球，青丝飞控紫骅骝。
朝朝结束防宣唤，一样珍珠络辔头。
蔡州叔父金部挽辞别二首 其二
晁补之（宋代）

学比我公常恐后，身于馀子似蒙知。心惊并直仪曹夜，泪尽孤吟海浦时。
苦寒
王洋（宋代）

平侵炉火易成灰，稳闭斋扉不用开。浩荡晚风随伴起，迟回前雪待朋来。

他无杂念专思酒，纵有交情敢忆梅。静坐不闻箫鼓急，土牛莫是送春回。
七夕亚之置酒再用前韵
韩元吉（宋代）

乌鹊无声夜向阑，空庭插竹巧谁看。
长生殿里金钗暖，百子池边五缕寒。
梦破清风吹雨脚，醉余新月上林端。
閒来不辨论时节，賸喜秋花共夕餐。
春江行分韵得春字
刘琏（唐代）

浓浓杨柳含娇春，落花细逐锦色鳞。芦芽出水碧玉短，沙嘴激浪跳珠匀。

高樯大舸江之滨，花骢骄嘶踏翠茵。何人解歌沧浪曲，愿将此水沾缨尘。
葡萄
章甫（宋代）

磊落堆盘亦快哉，无人能寄一枝来。
平生不识凉州酒，汉水遥怜似泼醅。
又用韵简朔斋
李曾伯（宋代）

僮拥莆穰不作声，起来城上已残更。
郑衾还却披衣出，此际如何睡得成。
读张杨园先生补农书作 其二
朱琰（清代）

地员辨土宜，管子精擘画。大略分三等，有施长七尺。

以之测土深，高下定为格。其次亢仓子，遗言亦可绎。

耕道计手足，苗行审强弱。差不许毫釐，皎若别黑白。

匪独《豳风图》，可以绘殿壁。人满既可忧，生事又相迫。

与其算锱铢，毋宁辨菽麦。樊迟非小人，学稼今上策。
感兴
吴龙翰（宋代）

百事谋何拙，一閒梦亦清。
定交毛颖子，结怨孔方兄。
鹤影云烟瘦，蝉声风露轻。
寸心虚白久，蜕骨待丹成。
岁暮自贻吟
邵雍（宋代）

天道无长春，地道无常珍。
须禀中和气，方生粹美人。
良田多黍稌，薄地足荆榛。
樗栎蓬蒿类，止能充恶薪。
既为万物灵，须有万物粹。
既无万物灵，徒分万物类。
欲出至珍言，须有至珍意。
欲彰至美名，须作至美事。
济事为美事，悟主为珍意。
奈何此二者，我犹无一与。
春宫词
张埙（清代）

宫井新梧绿，云楼起睡鸦。几番添凤髻，曾不见羊车。

恨泻芙蓉粉，愁生蜥蜴砂。昭阳春早入，定有合欢花。
薄幸
沈端节（宋代）

桂轮香满。送寒色、轻风剪剪。又还是、幽窗人静，梅影参差初转。念少年孤负芳音，多时不见文君面。漫快泻琼舟，浓熏宝鸭，终是心情差懒。

谩就枕，浑无寐，□听彻、天边飞雁。闲愁消万缕，如何消遣。绣衾□忆鸳鸯暖。细思量、遍倚屏山，挑尽琴心，谁识相思怨。休文瘦损，陡觉频移带眼。
家居
宋祁（宋代）

赁庑接中林，迷途感慨深。
穷年不材木，提月退飞禽。
官宇昏投版，私囊利挫针。
病呻无用怪，不是显时吟。
正月十日雪
韩淲（宋代）

雪花飞我读书林，松叶梅梢自赏音。莫问侵寻春事近，肯教容易岁寒骎。

拥裘鹤帐眠方熟，抱膝鸡窗兴愈深。更启柴门唤邻曲，伴题冰柱共清斟。
绣停针
陆游（宋代）

叹半纪，跨万里秦吴，顿觉衰谢。回首鹓行，英俊并游，咫尺玉堂金马。气凌嵩华。负壮略、纵横王霸。梦经洛浦梁园，觉来泪流如泻。

山林定去也。却自恐说著，少年时话。静院焚香，闲倚素屏，今古总成虚假。趁时婚嫁。幸自有、湖边茅舍。燕归应笑，客中又还过社。
题方武成诗草
刘克庄（宋代）

性僻爱诗如至宝，借君诗卷百回看。
吟来体犯诸家少，改定人移一字难。
束瀑为题犹夭矫，吞山入句尚苍寒。
嗟余老钝资磨琢，安得同衾语夜阑。
与陈去非夏致宏孙信道游南涧同赋四首
张嵲（宋代）

策杖南涧边，菖蒲如绿发。
石乱水流分，山空鸟声歇。
嘲桃
李商隐（唐代）

无赖夭桃面，平明露井东。
春风为开了，却拟笑春风。
闻雁
齐己（唐代）

何处人惊起，飞来过草堂。丹心劳避弋，万里念随阳。

影断风天月，声孤荻岸霜。明年趁春去，江上别鸳鸯。
法驾导引（代寿丹山）
刘辰翁（宋代）

东风雨，东风雨，河汉洗蓬莱。只见丹山高万丈，不知古驿路傍埃。到海几时回。

二月八，二月八，长见醉桃腮。天上玉堂怀旧草，面前金鼎又无梅。除是老翁来。
偈颂一百零九首
释可湘（宋代）

雪山高几何，矗在天表。
咄哉竺土仙，六年登不到。
登得到，绝之绕，
背手摘南辰，下视众峰小。
建康怀古
金朋说（宋代）

石头城下炬烧寒，司马东来骨肉残。
可惜六朝花粉地，年年风雨草漫漫。